CELEX: C2006/249/37
Language: el
Date: 2006-10-14 00:00:00
Title: Υπόθεση T-227/06: Προσφυγή της RSA Security Ireland κατά της Επιτροπής των Ευρωπαϊκών Κοινοτήτων που ασκήθηκε στις 25 Αυγούστου 2006

14.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 249/15
            
         Προσφυγή της RSA Security Ireland κατά της Επιτροπής των Ευρωπαϊκών Κοινοτήτων που ασκήθηκε στις 25 Αυγούστου 2006
   (Υπόθεση T-227/06)
   (2006/C 249/37)
   Γλώσσα διαδικασίας: η αγγλική
   Διάδικοι
   
      Προσφεύγουσα: RSA Security Ireland Ltd (Shannon, Ιρλανδία) (εκπρόσωποι: B. Conway, Barrister και S. Daly, Solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει τον κανονισμό (EΚ) 888/2006 της Επιτροπής, της 16ης Ιουνίου 2006 καθόσον δεν κατατάσσει δασμολογικώς το προϊόν της προσφεύγουσας σύμφωνα με τη Συνδυασμένη Ονοματολογία ανάλογα με τα αντικειμενικά χαρακτηριστικά και ιδιότητες του προϊόντος.
            
         
               —
            
            
               Επικουρικώς, να ακυρώσει τον κανονισμό (EΚ) 888/2006 της Επιτροπής καθόσον θεσπίστηκε από την Επιτροπή κατά κατάχρηση εξουσίας και/ή κατά παράβαση ουσιώδους τύπου.
            
         
               —
            
            
               Να κρίνει ότι η δασμολογική κατάταξη του προϊόντος πρέπει να καθοριστεί εν προκειμένω σύμφωνα με τα εγγενή χαρακτηριστικά του προϊόντος, το οποίο εμπίπτει στις αυτόματες μηχανές επεξεργασίας δεδομένων και επομένως πρέπει να καταταγεί στην κλάση 8471 της Συνδυασμένης Ονοματολογίας.
            
         
               —
            
            
               Επικουρικώς, να κρίνει ότι το ουσιώδες χαρακτηριστικό του προϊόντος είναι η ιδιαίτερη ιδιότητά του να δημιουργεί και να επιλύει μαθηματικούς υπολογισμούς που καθορίζει ο χρήστης κατά τον χρόνο της αγοράς και, επομένως, πρέπει να καταταγεί ως αριθμομηχανή στην κλάση 8470 της Συνδυασμένης Ονοματολογίας.
            
         
               —
            
            
               Να κρίνει ότι, σύμφωνα με τους αποδεκτούς κανόνες περί κατατάξεως προϊόντων για τους σκοπούς του κοινοτικού δασμολογίου, το ουσιώδες χαρακτηριστικό του προϊόντος δεν είναι ότι πρόκειται για μηχάνημα ασφαλείας που επιτρέπει την πρόσβαση σε αρχεία ανεξαρτήτως του αν είναι αποθηκευμένα σε αυτόματη μηχανή επεξεργασίας δεδομένων ή αλλού.
            
         
               —
            
            
               Να υποχρεώσει την καταβολή στην προσφεύγουσα των δασμών που κατέβαλε η προσφεύγουσα για την εισαγωγή του εν λόγω προϊόντος στην Κοινότητα από την έναρξη ισχύος του κανονισμού (ΕΚ) 888/2006 της Επιτροπής, νομιμοτόκως.
            
         
               —
            
            
               Να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα εισάγει και πωλεί το προϊόν «RSA SecurID authenticator» στην Κοινότητα. Η εταιρία ζητεί την ακύρωση του κανονισμού 888/2006 (1) της Επιτροπής, δυνάμει του οποίου το προϊόν αυτό κατετάγη στην κλάση 8543 της Συνδυασμένης Ονοματολογίας.
   Η προσφεύγουσα ισχυρίζεται ότι, θεσπίζοντας τον κανονισμό 888/2006, η Επιτροπή δεν προσδιόρισε τα ουσιώδη χαρακτηριστικά του προϊόντος και, στο παράρτημα του κανονισμού αυτού, περιέγραψε εσφαλμένως το προϊόν ως «συσκευή ασφαλείας» και ως συσκευή «[η οποία] επιτρέπει στον χρήστη την πρόσβαση σε αρχεία αποθηκευμένα σε αυτόματη μηχανή επεξεργασίας δεδομένων». Η προσφεύγουσα υποστηρίζει ότι τα σφάλματα αυτά συνιστούν πλάνη περί το δίκαιο που δικαιολογούν την ακύρωση του κανονισμού.
   
      (1)  Κανονισμός (ΕΚ) 888/2006 της Επιτροπής, της 16ης Ιουνίου 2006, για την κατάταξη εμπορευμάτων στη συνδυασμένη ονοματολογία (ΕΕ L 165,σ. 6).